PMIndiaData/PMIndiaSum huggingface dataset:
शाश्वत नागरी विकासासाठी तांत्रिक सहकार्य करण्याबाबत भारत आणि इंग्लंड यांच्यात झालेल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत शाश्वत नागरी विकासासाठी तांत्रिक सहकार्य करण्याबाबत भारत आणि इंग्लंड यांच्यात एप्रिल 2018 मध्ये झालेल्या सामंजस्य कराराला मंजुरी देण्यात आली. सविस्तर माहिती : शाश्वत आणि स्मार्ट नागरी विकासासाठी परस्पर तांत्रिक सहकार्य करण्याबाबत भारत आणि इंग्लंड यांच्यात हा करार करण्यात आला आहे. या कराराअंतर्गत, नागरी विकास, घनकचरा व्यवस्थापन,परवडणारी हरित घरे, सांडपाणी व्यवस्थापन, नागरी संस्थांची क्षमताबांधणी, नागरी भागात कौशल्यविकास, स्मार्ट नागरी वाहतूक योजना, वसाहतीकरण, शाश्वत आणि एकात्मिक नागरी नियोजन, पुनर्विकास अशा क्षेत्रात परस्पर सहकार्य अपेक्षित आहे. या कराराच्या अंमलबजावणीसाठी एक संयुक्त कृतीगट स्थापन केला जाईल. ह्या कृतीगटाच्या ठराविक कालावधीत दोन्ही देशात बैठका होतील. दोन्ही देशात,शाश्वत आणि स्मार्ट नागरी विकासाच्या क्षेत्रात, द्विपक्षीय सहकार्य वाढवण्यासाठी हा करार महत्वाचा ठरेल. तसेच, कराराच्या अंमलबजावणीमुळे, घनकचरा व्यवस्थापन, शाश्वत वाहतूक व्यवस्था, पाणी आणि स्वच्छता व्यवस्थापन, उर्जा अशा क्षेत्रात रोजगारनिर्मिती होणे अपेक्षित आहे. या कराराच्या अंमलबजावणीसाठी एक संयुक्त कृतीगट स्थापन केला जाईल. ह्या कृतीगटाच्या वर्षातून एकदा, दोन्ही देशात बैठका होतील. या करारामुळे नागरी व्यवस्थापनाच्या क्षेत्रात दृढ. मजबूत आणि दीर्घकालीन संबंध निर्माण होतील. तसेच, कराराच्या अंमलबजावणीमुळे, घनकचरा व्यवस्थापन, शाश्वत वाहतूक व्यवस्था, पाणी आणि स्वच्छता व्यवस्थापन, उर्जा अशा क्षेत्रात रोजगारनिर्मिती होणे अपेक्षित आहे.
जपानचे पंतप्रधान महामहीम फुमियो किशिदा यांना कोविड-19 मधून लवकर बरे होण्यासाठी पंतप्रधानांनी दिल्या शुभेच्छा

पंतप्रधान नरेंद्र मोदी यांनी जपानचे पंतप्रधान महामहीम फुमियो किशिदा यांना कोविड-19 मधून लवकर बरे होण्यासाठी शुभेच्छा दिल्या आहेत. आपल्या ट्विटर संदेशामध्ये पंतप्रधान म्हणाले; “माझे मित्र पंतप्रधान फुमियो किशिदा यांना कोविड –19 मधून लवकर बरे होण्यासाठी शुभेच्छा.”
युवा विषयांसंदर्भात भारत आणि आर्मेनिया यांच्यात सामंजस्य करार

युवकांशी संबंधित विविध मुद्दयांवर परस्पर सहकार्य करण्याबाबत भारत आणि अर्मेनिया यांच्यात झालेल्या सामंजस्य कराराला आज केंद्रीय मंत्रिमंडळाने मंजुरी दिली. एप्रिल 2017 मध्ये हा करार करण्यात आला होता. हा करार पाच वर्षांसाठी अस्तित्वात असेल. त्यानंतर त्याला आपोआप मुदतवाढ दिली जाईल. दोन्ही देशातल्या युवकांमध्ये विविध खेळ तसेच सांस्कृतिक, शैक्षणिक घडामोंडीमधून विचारांची देवघेव व्हावी यादृष्टीने हा करार करण्यात आला आहे. यात दोन्ही देशातले युवक एकमेकांच्या देशात जातील, युवा संघटना आणि युवा धोरणांसाठी कार्यरत सरकारी अधिकारी यांच्यातही नियमित भेटीगाठी आणि चर्चा होतील. आंतरराष्ट्रीय स्तरावर परिषदा आणि चर्चासत्र आयोजित केली जातील. तसेच शिबीरे, युवा महोत्सव यांच्या माध्यमातूनही भारत आणि आर्मेनिया यांच्यातल्या युवा शक्तीचे परस्पर सहकार्य वाढविण्यासाठी हा करार उपयुक्त ठरेल.
पंतप्रधानांकडून जनतेला ओणमच्या शुभेच्छा

नवी दिल्ली, 8 सप्टेंबर 2022 पंतप्रधान नरेंद्र मोदी यांनी जनतेला विशेषतः केरळ आणि जगभरातील मल्याळी समुदायाला ओणमच्या शुभेच्छा दिल्या आहेत. “सर्वाना विशेषतः केरळ आणि जगभरातील मल्याळी समुदायाला ओणमच्या शुभेच्छा. हा सण आपल्या जीवनातील निसर्गमातेचे महत्वाचे स्थान आणि कष्टाळू कृषीवलांचे महत्व अधोरेखीत करतो. ओणम आपल्या समाजातील सलोखा अधिक वृद्धिगत करो” असे पंतप्रधानांनी आपल्या ट्वीट संदेशात म्हटले आहे.
पंतप्रधानांनी  आसामच्या जनतेला  दिल्या  बोहाग बिहूच्या शुभेच्छा

पंतप्रधान श्री. नरेंद्र मोदी यांनी जनतेला बोहाग बिहूच्या शुभेच्छा दिल्या आहेत. आपल्या ट्वीटर संदेशात मध्ये श्री. मोदी म्हणालेः “बोहाग बिहूच्या पवित्र सणाच्या आसामच्या लोकांना शुभेच्छा. मी प्रत्येकाच्या आरोग्यासाठी आणि सौख्यासाठी प्रार्थना करतो. आसाम समृद्धीच्या नव्या शिखरावर जावो ”
मणिपूर संगाई महोत्सवाला पंतप्रधान नरेंद्र मोदी यांनी केले व्हिडिओ संदेशाद्वारे संबोधित

नवी दिल्ली, 30 नोव्हेंबर 2022 पंतप्रधान नरेंद्र मोदी यांनी आज व्हिडिओ संदेशाद्वारे मणिपूर संगाई महोत्सवाला संबोधित केले. मणिपूर राज्यातील सर्वात भव्य उत्सव म्हणून ओळखल्या जाणाऱ्या संगाई महोत्सवामुळे मणिपूरला जागतिक दर्जाचे पर्यटन स्थळ म्हणून चालना मिळण्यास मदत होते. संगाई हा मणिपूरचा राज्य प्राणी असून केवळ मणिपूरमध्ये आढळणाऱ्या या डौलदार शिंगांच्या हरीणावरून संगाई महोत्सव हे नाव पडले आहे. संगाई महोत्सवाच्या यशस्वी आयोजनाबद्दल मणिपूरच्या जनतेचे पंतप्रधानांनी आपल्या संदेशात अभिनंदन केले आहे. कोरोना महामारीमुळे दोन वर्षांच्या कालावधीनंतर हा महोत्सव आयोजित करण्यात येत असल्याचे त्यांनी सांगितले आणि मोठ्या प्रमाणावर केलेल्या व्यवस्थेबद्दल आनंद व्यक्त केला. “मणिपूर संगाई महोत्सव मणिपूरच्या लोकांचे चैतन्य आणि उत्कटता अधोरेखित करतो”, असे पंतप्रधान म्हणाले. पंतप्रधानांनी या महोत्सवाच्या आयोजनासाठी मणिपूर सरकार आणि मुख्यमंत्री एन बिरेन सिंग यांच्या प्रयत्नांची आणि व्यापक दृष्टीची प्रशंसा केली. मणिपूरचे विपुल नैसर्गिक सौंदर्य, सांस्कृतिक समृद्धता आणि वैविध्य यावरही त्यांनी भाष्य केले. प्रत्येकाने किमान एकदा तरी मणिपूरला भेट द्यावी आणि वेगवेगळ्या रत्नांनी बनलेल्या सुंदर माळेशी मणिपूरचे असलेले साधर्म्य पहावे, मणिपूर हे अगदी एका शोभिवंत माळेसारखे आहे. आपण या राज्यात मिनी इंडिया पाहु शकतो असे पंतप्रधान म्हणाले. स्वातंत्र्याच्या अमृत काळामध्ये भारत ‘एक भारत श्रेष्ठ भारत’ या भावनेने पुढे जात असल्याचे पंतप्रधानांनी अधोरेखित केले. ‘एकता उत्सव’ या संगाई महोत्सवाच्या संकल्पनेवर पंतप्रधानांनी प्रकाश टाकला. उत्सवाचे यशस्वी आयोजन आगामी काळात राष्ट्रासाठी ऊर्जा आणि प्रेरणा स्त्रोत म्हणून काम करेल, असा विश्वास त्यांनी व्यक्त केला. “संगाई हा केवळ मणिपूर या राज्यातील प्राणी नाही तर भारतीयांच्या श्रद्धा आणि विश्वासात त्याचे विशेष स्थान आहे. संगाई महोत्सव भारतातील जैवविविधता देखील साजरा करतो'', असे पंतप्रधान म्हणाले. भारताचे निसर्गाशी असलेले सांस्कृतिक आणि आध्यात्मिक नाते देखील या उत्सवात साजरे होते. हा सण शाश्वत जीवनशैलीसाठी अपरिहार्य सामाजिक संवेदनशीलतेला प्रेरणा देतो, असेही पंतप्रधानांनी सांगितले. "जेव्हा आपण निसर्ग, प्राणी आणि वनस्पतींना आपल्या सणांचा आणि उत्सवांचा एक भाग बनवतो तेव्हा सह-अस्तित्व हा आपल्या जीवनाचा नैसर्गिक भाग बनतो", असेही ते पुढे म्हणाले. संगाई उत्सवाचे आयोजन केवळ राज्याच्या राजधानीतच नाही तर संपूर्ण राज्यात केले जात असून, याद्वारे ‘एकतेच्या उत्सवा’च्या भावनेचा विस्तार होत असल्याबद्दल पंतप्रधानांनी आनंद व्यक्त केला. नागालँड सीमेपासून म्यानमार सीमेपर्यंत सुमारे 14 ठिकाणी उत्सवाचे वेगवेगळ्या छटा आणि रंग पाहायला मिळतात, याकडे त्यांनी लक्ष वेधले. त्यांनी या स्तुत्य उपक्रमाचे कौतुक केले. "जेव्हा आपण अशा कार्यक्रमांना अधिकाधिक लोकांशी जोडतो, तेव्हाच त्याची पूर्ण क्षमता समोर येते." असे त्यांनी सांगितले. भाषणाचा समारोप करताना, पंतप्रधानांनी आपल्या देशातील सण आणि जत्रांच्या शतकानुशतके जुन्या परंपरेचा उल्लेख केला. सण आणि जत्रा केवळ आपली संस्कृतीच समृद्ध करत नाहीत तर स्थानिक अर्थव्यवस्थेलाही चालना देतात याकडे त्यांनी लक्ष वेधले. “संगाई महोत्सवासारखे कार्यक्रम हे गुंतवणूकदार आणि उद्योगांसाठी प्रमुख आकर्षण आहे. मला पूर्ण विश्वास आहे की भविष्यात हा उत्सव राज्यातील आनंदाचे आणि विकासाचे एक सशक्त माध्यम बनेल”, असेही पंतप्रधान म्हणाले.
पंतप्रधान 11-12 मार्च रोजी गुजरात दौऱ्यावर

नवी दिल्ली, 9 मार्च 2022 पंतप्रधान नरेंद्र मोदी 11-12 मार्च, 2022 रोजी गुजरातच्या दौऱ्यावर जाणार आहेत. पंतप्रधान, 11 मार्च रोजी दुपारी 4 वाजण्याच्या सुमारास गुजरात पंचायत महासंमेलनात सहभागी होतील आणि संमेलनाला संबोधित करतील. पंतप्रधान, 12 मार्च रोजी सकाळी 11 वाजता राष्ट्रीय रक्षा विद्यापीठाच्या (RRU) इमारतीचे राष्ट्रार्पण करतील. तसेच प्रमुख पाहुणे म्हणून आरआरयूच्या पहिल्या दीक्षांत समारंभाला ते संबोधित करतील. पंतप्रधान संध्याकाळी 6:30 च्या सुमारास, 11 व्या 'खेल महाकुंभाची' घोषणा करतील आणि समारंभाला संबोधित करतील. गुजरातमध्ये त्रिस्तरीय पंचायती राज रचना असून 33 जिल्हा पंचायती, 248 तालुका पंचायती आणि 14,500 हून अधिक ग्रामपंचायती आहेत. ‘गुजरात पंचायत महासंमेलन: आपनू गाव, आपनू गौरव’ (आपले गाव,आपला गौरव) मध्ये राज्यातील पंचायती राज संस्थांच्या तिन्ही संस्थांमधील 1 लाखांहून अधिक प्रतिनिधी सहभागी होणार आहेत. राष्ट्रीय रक्षा विद्यापीठाची (RRU) स्थापना पोलिसिंग, फौजदारी न्याय आणि सुधारात्मक प्रशासनाच्या विविध शाखांमध्ये उच्च गुणवत्तेच्या प्रशिक्षित मनुष्यबळाची गरज पूर्ण करण्यासाठी करण्यात आली. गुजरात सरकारने 2010 मध्ये स्थापन केलेल्या रक्षा शक्ती विद्यापीठाचे उन्नयन करून सरकारने राष्ट्रीय रक्षा विद्यापीठ नावाचे राष्ट्रीय पोलीस विद्यापीठ स्थापन केले. राष्ट्रीय महत्त्वाची संस्था असलेल्या या विद्यापीठाचे कामकाज 1ऑक्टोबर 2020 पासून सुरू झाले. उद्योग क्षेत्रातील ज्ञान आणि संसाधनांचा फायदा घेत विद्यापीठ खाजगी क्षेत्रासोबत समन्वय विकसित करेल आणि पोलीस व सुरक्षाविषयक विविध क्षेत्रात उत्कृष्टता केंद्रेदेखील स्थापन करेल. आरआरयूमध्ये पोलिसिंग आणि अंतर्गत सुरक्षेच्या विविध क्षेत्रांमध्ये डिप्लोमा ते डॉक्टरेट स्तरापर्यंत शैक्षणिक कार्यक्रम, जसे की पोलिस विज्ञान आणि व्यवस्थापन, फौजदारी कायदा आणि न्याय, सायबर मानसशास्त्र, माहिती तंत्रज्ञान, कृत्रिम बुद्धिमत्ता आणि सायबर सुरक्षा, गुन्हे अन्वेषण, धोरणात्मक भाषा, अंतर्गत संरक्षण आणि धोरणे, शारीरिक शिक्षण आणि क्रीडा, किनारपट्टी आणि सागरी सुरक्षा, असे विविध अभ्यासक्रम आहेत. सध्या 18 राज्यातील 822 विद्यार्थ्यांची नोंदणी विद्यापीठात आहे. गुजरातमध्ये 2010 मध्ये तत्कालीन मुख्यमंत्री असताना नरेंद्र मोदी यांच्या दूरदर्शी नेतृत्वाखाली, 16 क्रीडाप्रकार आणि 13 लाख सहभागींसह सुरू झालेल्या, 'खेल महाकुंभ'मध्ये आज 36 सामान्य खेळ आणि दिव्यांगांसाठी 26 खेळांचा (पॅरा स्पोर्ट्स) समावेश आहे. 11व्या खेल महाकुंभसाठी 45 लाखांहून अधिक खेळाडूंनी नोंदणी केली आहे. 'खेल महाकुंभने' गुजरातमधील क्रीडा परिसंस्थेत क्रांती घडवून आणली आहे. या क्रीडा स्पर्धेसाठी वयाचे कुठलेही बंधन नाही. क्रीडा संमेलनात एक महिन्याच्या कालावधीत होणाऱ्या विविध स्पर्धांमध्ये राज्यभरातले लोक सहभागी होतात. कबड्डी, खो-खो, रस्सीखेच , योगासन, मल्लखांब यांसारख्या पारंपारिक खेळांचा आणि कलात्मक स्केटिंग, टेनिस आणि तलवारबाजी या आधुनिक खेळांचा हा अनोखा संगम आहे. या क्रीडासंमेलनाने तळागाळातील क्रीडा क्षेत्रातील उदयोन्मुख प्रतिभा ओळखण्यात महत्त्वाची भूमिका बजावली आहे. त्यामुळे गुजरातमधील पॅरा स्पोर्ट्सलाही चालना मिळाली आहे.
ग्रेटर नोएडा इथे विविध विकास प्रकल्पांचा पंतप्रधानांच्या हस्ते प्रारंभ

पंतप्रधान नरेंद्र मोदी यांनी आज उत्तर प्रदेशातल्या ग्रेटर नोएडाला भेट देऊन विविध विकास प्रकल्पांचा प्रारंभ केला. पंडित दीनदयाळ उपाध्याय पुरातत्व संस्थेत, पंतप्रधानांनी मेट्रोच्या नोएडा सिटी सेंटर – नोएडा इलेक्ट्रॉनिक सिटी या टप्प्याला व्हिडीओ लिंकद्वारे हिरवा झेंडा दाखवला. उत्तर प्रदेशातल्या खुर्जा आणि बिहार मधल्या बक्सर या 1320 मेगावाटच्या दोन औष्णिक विद्युत प्रकल्पांचे भूमिपूजन त्यांनी केले. पंडित दीनदयाळ उपाध्याय पुरातत्व संस्थेचे त्यांनी उद्‌घाटन केले. या परिसरात पंडित दीनदयाळ उपाध्याय यांच्या पुतळ्याचे त्यांनी अनावरण केले आणि पुष्पांजली अर्पण केली. संस्थेच्या परिसरातल्या दीनदयाळ संग्रहालयालाही त्यांनी भेट दिली. नोएडाचा पूर्णपणे कायापालट झाल्याचे पंतप्रधानांनी यावेळी उपस्थितांना संबोधित करताना सांगितले. आता नोएडा विकास आणि रोजगार निर्मितीसाठी ओळखला जातो असे ते म्हणाले. मेक इन इंडियाचे केंद्र म्हणून नोएडा विकसित होत असल्याचे ते म्हणाले. या संदर्भात त्यांनी जगातल्या सर्वात मोठ्या मोबाईल कारखान्यासह, विविध इलेक्ट्रॉनिक कंपन्या इथे आहेत याचा उल्लेख केला. उत्तर प्रदेशात जेवर इथे देशातला सर्वात मोठा विमानतळ बांधण्यात येत असल्याचे सांगितले. याचे काम पूर्ण झाल्यानंतर जेवर विमानतळ इथले जीवनमान सुकर करण्याबरोबरच उत्तर प्रदेशासाठी आर्थिकदृष्ट्याही लाभदायी ठरेल. देशभरात विविध ठिकाणी बांधण्यात येत असलेल्या विमानतळांचा त्यांनी उल्लेख केला. उडान योजनेद्वारा छोट्या शहरांना हवाई मार्गे जोडण्यासाठी केंद्र सरकार कटीबद्ध असल्याचे ते म्हणाले. भारतात उर्जा क्षेत्रातल्या सुधारणेसाठी सरकारने उचललेल्या पावलांची माहिती देताना, आपल्या सरकारने उर्जा निर्मितीच्या चार पैलूंवर, म्हणजे निर्मिती, पारेषण, वितरण आणि जोडणी यावर लक्ष केंद्रित केल्याचे त्यांनी सांगितले.या दृष्टिकोनामुळे उर्जा क्षेत्राचा पूर्णपणे कायापालट झाला असून एक राष्ट्र – एक ग्रीड हे आता वास्तव झाल्याचे ते म्हणाले. नवीकरणीय उर्जा क्षेत्रालाही आपल्या सरकारने गती दिली आहे. ‘एक विश्व, एक सूर्य, एक ग्रीड’ हे आपले स्वप्न असल्याचे पंतप्रधान म्हणाले. बक्सर आणि खुर्जा इथे होणाऱ्या औष्णिक विद्युत प्रकल्पांमुळे भारताच्या विकासाला गती मिळणार असून उत्तर प्रदेश, बिहार आणि शेजारी राज्यात वीज उपलब्धता वाढणार आहे. गेल्या साडेचार वर्षात वीज निर्मितीत झेप घेतल्याचे त्यांनी सांगितले. पंडित दीनदयाळ उपाध्याय पुरातत्व संस्थेचे उद्‌घाटन करताना, ही संस्था, भारत आणि जगभरातल्या संशोधक आणि विद्यार्थ्यांना आधुनिक सुविधा पुरवेल असे पंतप्रधान म्हणाले. नव भारताची निर्मिती करण्यात येत आहे.125 कोटी भारतीयांच्या सामर्थ्य आणि पाठींब्यामुळे हे शक्य झाल्याचे ते म्हणाले. देशात भ्रष्टाचाराचे उच्चाटन करण्यासाठी सरकारच्या कटीबद्धतेचा त्यांनी पुनरुच्चार केला.दहशतवाद्यांना चोख प्रत्युत्तर दिल्याबद्दल त्यांनी सैनिकांच्या शौर्याला सलाम केला. दहशतवादाविरोधात सरकार खंबीर निर्णय घेतच राहील असे त्यांनी स्पष्ट केले.
आंतरराष्ट्रीय ऊर्जा संस्था – महासागर ऊर्जा यंत्रणेच्या सदस्यत्वासाठी केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत “आंतरराष्ट्रीय ऊर्जा संस्था-महासागर ऊर्जा यंत्रणेचा” (आयईए-ओईएस) सदस्य देश होण्यासाठी मंजुरी देण्यात आली. पृथ्वी विज्ञान मंत्रालयांतर्गत येणारी पृथ्वी रचना विज्ञान संस्था – राष्ट्रीय महासागर तंत्रज्ञान संस्था सदस्यत्वासाठी प्रमुख संस्था असेल. आयईए-ओईएस यांचा सदस्य झाल्यामुळे भारताला महासागर ऊर्जा क्षेत्रासंबंधी जगभरातले अद्ययावत तंत्रज्ञान मिळू शकेल, तसेच संशोधन व विकास पथकांचे सहाय्य मिळू शकेल. सदस्य देशांच्या संस्थांसोबत संयुक्त सहकार्य उपक्रम हाती घेता येऊ शकतील.
सिंगापूरचे माजी राष्ट्राध्यक्ष एस. आर. नाथन यांच्या निधनाबद्दल पंतप्रधानांना शोक

सिंगापूरचे माजी राष्ट्राध्यक्ष एस.आर. नाथन यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “सिंगापूरचे माजी राष्ट्राध्यक्ष एस.आर. नाथन यांच्या निधनाबद्दल मला तीव्र दु:ख झाले आहे त्यांच्या रुपाने अतिशय लोकप्रिय असा विशेष नेता सिंगापूरने गमावला आहे. माजी राष्ट्राध्यक्ष नाथन यांच्या निधनाबद्दल आम्हा भारतीय नागरिकांना दु:ख झाले असून त्यांच्या कुटुंबियांप्रती आम्ही सहसंवेदना व्यक्त करतो”, असे पंतप्रधानांनी म्हटले आहे.
अणू तस्करी करणाऱ्यांसोबत काम करणारे आणि दहशतवादी हा सर्वात मोठा धोका; अमेरीकेच्या राष्ट्राध्यक्षांशी दिलेल्या मेजवानी प्रसंगी पंतप्रधानांचे वक्तव्य

अमेरीकेचे राष्ट्राध्यक्ष बराक ओबामा यांनी आज आयोजित केलेल्या मेजवानी प्रसंगी पंतप्रधान नरेंद्र मोदी यांनी अणू सुरक्षा धोक्याशी असलेल्या सांगडीसंदर्भातील कल्पनेविषयी आपले मत व्यक्त केले. अणू सुरक्षेवर प्रकाशझोत टाकल्याबद्दल अमेरीकन राष्ट्राध्यक्षांचे अभिनंदन करतांना पंतप्रधान म्हणाले की, या कृतीमुळे त्यांनी जागतिक सुरक्षेसाठी खूप मोठे कार्य केले आहे. ब्रसेल्स इथे नुकत्याच झालेल्या दहशतवादी हल्ल्याबाबत बोलतांना पंतप्रधान म्हणाले की, ब्रसेल्स घटनेने अणू सुरक्षेला दहशतवादापासून किती खराखुरा आणि तात्काळ धोका आहे, याची जाणिव आपल्याला करुन दिली आहे. नरेंद्र मोदी यांनी दहशतवादाच्या तीन समकालीन मुख्य वैशिष्ट्यांकडे लक्ष वेधले. पहिले वैशिष्ट्य म्हणजे आजचा दहशतवाद विध्वंसक हिंसेचा वापर करतो. दुसरे म्हणजे आता आपण गुहेत लपलेल्या माणसाचा शोध घेत नसून, संगणक किंवा स्मार्टफोन सोबत असलेल्या दहशतवाद्याचा एका शहरात शोध घेत आहोत. तिसरे म्हणजे अणू तस्करांसोबत काम करणारे आणि दहशतवादी हा सर्वात मोठा धोका आहे. दहशतवाद उत्क्रांत झाला असून, दहशतवादी 21व्या शतकातल्या तंत्रज्ञानाचा वापर करत आहेत, याकडे लक्ष वेधून पंतप्रधान म्हणाले, की आपले प्रत्युत्तर मात्र भूतकाळातच पाय रोवून आहे. दहशतवाद हे जागतिक पातळीवरील जाळे आहे, मात्र आपण या धोक्याला प्रत्युत्तर देण्यासाठी राष्ट्रीय पातळीवरच काम करत आहोत, असे पंतप्रधान म्हणाले. दहशतवादाचा फैलाव आणि पुरवठा करणारी साखळी ही जागतिक असली, तरी राष्ट्रांमधील सहकार्य अस्सल नसल्याचे पंतप्रधानांनी सांगितले. दहशतवादी कृत्यांना आळा घातल्याशिवाय आणि त्यांच्याविरुद्ध कारवाई केल्याशिवाय, अणू दहशतवादाचे निराकरण करणे शक्य नाही, असेही पंतप्रधान म्हणाले. दहशतवाद हा दुसऱ्या कुणाचा प्रश्न आहे आणि तो ‘त्याचा’ दहशतवादी आहे, ‘माझा’ दहशतवादी नाही, ही भावना सोडून द्यावी, असे आवाहन त्यांनी सर्वांना केले. अणू सुरक्षा हा राष्ट्राचा पालन करण्याचा प्राधान्यक्रम असला पाहिजे आणि सर्व राष्ट्रांनी त्यांच्या आंतरराष्ट्रीय कर्तव्यांचे संपूर्णत: पालन करायलाच पाहिजे, असे पंतप्रधान म्हणाले.
पंतप्रधानांनी भाऊबीजेच्या  जनतेला  दिल्या शुभेच्छा

पंतप्रधान नरेंद्र मोदी यांनी भाऊबीजेच्या निमित्ताने जनतेला शुभेच्छा दिल्या आहेत. आपल्या ट्विटरसंदेशामध्ये पंतप्रधान म्हणाले; "सर्व देशवासियांना भाऊबीजेच्या निमित्ताने अनेकानेक शुभेच्छा
ब्रुसेल्स मधल्या हल्ल्यांचा पंतप्रधानांनी निषेध केला

पंतप्रधान नरेंद्र मोदी यांनी ब्रुसेल्स मध्ये झालेल्या हल्ल्यांचा निषेध केला आहे. “ब्रुसेल्सहून आलेली बातमी क्लेशदायक आहे. हे हल्ले निषेधार्ह आहेत. मृतांच्या कुटुंबियांचं सांत्वन, जखमींच्या प्रकृतीत लवकरात लवकर सुधारणा होवो”, असं पंतप्रधानांनी म्हटलं आहे.
स्वामी विवेकानंद यांच्या जयंतीनिमित्त पंतप्रधानांकडून आदरांजली

स्वामी विवेकानंद यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली. “आदरणीय स्वामी विवेकानंद यांना त्यांच्या जयंतीनिमित्त मी वंदन करतो. स्वामी विवेकानंद यांना त्यांच्या जयंतीनिमित्त शतश: प्रणाम”, असे पंतप्रधानांनी म्हटले आहे.
पंतप्रधानांकडून राष्ट्रीय छात्र सेनेच्या छात्रांना राष्ट्रीय सेना दिनाच्या शुभेच्छा

नवी दिल्ली, 28 नोव्हेंबर 2021 पंतप्रधानांनी राष्ट्रीय छात्र सेनेच्या विद्यार्थ्यांना राष्ट्रीय छात्रसेना म्हणजेच एनसीसी दिवसाच्या शुभेच्छा दिल्या आहेत. राष्ट्रीय छात्र सेनेच्या भारतभरातील माजी विद्यार्थ्यांनी राष्ट्रीय छात्र सेना माजी विद्यार्थी संस्थेला सहकार्य करावे आणि संस्थेच्या विविध उपक्रमात आपला सक्रीय सहभाग नोंदवावा असे आवाहनही त्यांनी केले. पंतप्रधानांनी आपल्या ट्वीट संदेशांच्या मालिकेत म्हटले आहे की एकात्मता आणि शिस्तपालन हे बोधवाक्य असणाऱ्या राष्ट्रीय छात्र सेनेला शुभेच्छा. राष्ट्रीय छात्र सेना देशातील विद्यार्थ्यांना त्यांच्या क्षमतेच्या कसोटीचा आणि देश उभारणीत योगदान अनुभव देते. मी यावर्षी जानेवारीत झालेल्या राष्ट्रीय छात्र सेनेच्या संचलनात भाषण केले. काही दिवसांपूर्वी झांशी येथे झालेल्या राष्ट्ररक्षा समर्पण पर्वात मला राष्ट्रीय छात्र सेनेच्या माजी विद्यार्थी संस्थेचा पहिला सभासद म्हणून नोंदणी करण्याचा मान मिळाला. राष्ट्रीय छात्र सेनेशी संलग्न असणाऱ्यांना एकत्र आणण्यासाठी माजी विद्यार्थी संस्थेची स्थापना हा एक प्रशंसनीय प्रयत्न आहे. मी देशभरातील राष्ट्रीय छात्र सेनेच्या माझी विद्यार्थ्यांना विनंती करतो की त्यांनी राष्ट्रीय छात्र सेना माजी विद्यार्थी संस्थेला संस्थेशी संपर्क साधून त्यांच्या कामात सहकार्य आणि सक्रिय सहभाग नोंदवावा. भारत सरकारने राष्ट्रीय छात्र सेनेचा अनुभव अधिक चांगला आणि परिणामकारक व्हावा यासाठी अनेक प्रयत्न केले आहेत.
राष्ट्रकुल क्रीडा स्पर्धेतल्या पदक विजेत्यांचे पंतप्रधानांकडून अभिनंदन

पंतप्रधान नरेंद्र मोदी यांनी, राष्ट्रकुल क्रीडा स्पर्धेतल्या पदक विजेत्यांचे अभिनंदन केले आहे.भारत्तोलकांचे अभिनंदन करताना, सुवर्णपदक विजेत्या रगाला वेंकट राहुल याचा अभिमान आहे.आपल्या भारत्तोलकांच्या चमकदार कामगिरीमुळे, भारत्तोलन क्षेत्राकडे येण्यासाठी अधिकाधिक युवकांना प्रेरणा मिळेल असे पंतप्रधानांनी म्हटले आहे. 69 किलो वजनी गटात सुवर्ण पदक पटकावणाऱ्या महिला भारत्तोलक, पूनम यादवचे अभिनंदन.भारत्तोलनाप्रती तिची निष्ठा वाखाणण्याजोगी असल्याचे पंतप्रधानांनी म्हटले आहे. नेमबाजांचे अभिनंदन, मनू भाकेरनं चमकदार कामगिरी सुरूच ठेवत, महिलांच्या 10 मीटर एअर पिस्तूल प्रकारात सुवर्ण पदकाची कमाई केली आहे.तिचे अभिनंदन. महिलांच्या 10 मीटर एयर पिस्तूल प्रकारात रजत पदक मिळवणाऱ्या हीना सिद्दूची कामगिरी प्रभावदार आहे, तिचे अभिनंदन करतानाच भविष्यातील कामगिरीसाठी, पंतप्रधानांनी तिला शुभेच्छाही दिल्या आहेत. पुरुषांच्या 10 मीटर एअर रायफल प्रकारात नेमबाज रवी कुमार याने कांस्य पदक पटकावले असून त्याच्या कामगिरीचा प्रत्येक भारतीयाला अभिमान आहे.या युवा नेमबाजाने क्रीडा क्षेत्रात भरीव योगदान दिल्याचे पंतप्रधान म्हणाले.
जमेकाच्या पंतप्रधानांकडून पंतप्रधान मोदींचे अभिनंदन

जमेकाचे पंतप्रधान अँड्रयु मायकेल होलनेस यांनी दूरध्वनीवरुन पंतप्रधान नरेंद्र मोदी यांच्याशी संवाद साधला आणि सार्वत्रिक निवडणुकीत त्यांच्या पक्षाच्या ऐतिहासिक विजयाबद्दल त्यांचे अभिनंदन केले. पंतप्रधान मोदी यांनी शुभेच्छांबद्दल होलनेस यांचे आभार मानले. जमेका आणि संपूर्ण कॅरिबियन प्रांताबरोबरच्या संबंधांना भारत सर्वोच्च प्राधान्य देईल, यावर त्यांनी भर दिला. या प्रांताबरोबरच्या दृढ आर्थिक सहकार्यामुळे या वर्षी कॅरिकॉम विकास निधीचा आंतरराष्ट्रीय विकास भागीदार बनण्याचा भारताने निर्णय घेतल्याकडे त्यांनी लक्ष वेधले. जमेका आणि कॅरिबियन बरोबरच्या संबंधांवर भारताचा भर असल्याचे पंतप्रधान होलनेस यांनी स्वागत केले. हवामान बदलाच्या आव्हानासह परस्पर हिताच्या सर्व क्षेत्रात हे संबंध अधिक दृढ करण्यासाठी पंतप्रधान मोदींबरोबर काम करण्याची इच्छा असल्याचा पुनरुच्चार त्यांनी केला.
भारत आणि ईक्विटोरियल  गिनी यांच्यात वनौषधी क्षेत्रातल्या सहकार्याबाबत झालेल्या सामंजस्य कराराला केंद्रीय मंत्री मंडळाची मान्यता

भारत आणि ईक्विटोरियल गिनी यांच्यात वनौषधी क्षेत्रातल्या सहकार्याबाबत झालेल्या सामंजस्य कराराला पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्री मंडळाच्या बैठकीत पूर्व लक्षी प्रभावाने मान्यता देण्यात आली. या सामंजस्य करारामुळे वनौषधी क्षेत्रात उभय देशातले सहकार्य वृद्धिगत होणार आहे. संशोधन, प्रशिक्षण,परिषदा, बैठका आयोजित करण्यासाठी आवश्यक आर्थिक संसाधने, राष्ट्रीय वनौषधी मंडळ, आयुष मंत्रालयाच्या सध्याच्या मंजूर झालेल्या तरतुदीतून आणि आराखडा योजनेतून पुरवण्यात येणार आहेत. पूर्वपीठीका: भारत हा जैव समृद्धी लाभलेल्या जगातल्या देशांपैकी एक देश आहे. 17000-18000 पुष्प वनस्पतीपैकी 7000 पेक्षा जास्त वनस्पतींचा आयुर्वेद, युनानी, सिध्द, होमिओपॅथी मधे औषधी उपयोग केला जातो. सुमारे 1178 वनौषधींचा व्यापार केला जात असून 242 वनौषधींचा वार्षिक उपयोग 100 मेट्रिक टनापेक्षा जास्त आहे.वनौषधी या पारंपरिक औषध आणि वनौषधी उद्योगाचा महत्वाचा भाग आहेत त्याचबरोबर भारतातल्या मोठ्या जन संख्येच्या उदरनिर्वाहाचेही साधन आहेत. जगभरात पारंपारिक आणि पर्यायी उपचार पद्धतीला मोठी पसंती लाभत असून सध्या 120 अब्ज अमेरिकी डॉलरवर असलेला वनौषधीचा हा व्यापार 2050 पर्यंत 7 ट्रीलीयन अमेरिकी डॉलरवर पोचेल अशी अपेक्षा आहे.
सिक्कीमच्या स्थापना दिनानिमित्त राज्यातल्या जनतेला पंतप्रधानांनी दिल्या शुभेच्छा

पंतप्रधान नरेंद्र मोदी यांनी सिक्कीमच्या स्थापना दिनानिमित्त राज्यातल्या जनतेला शुभेच्छा दिल्या आहेत. सिक्कीम मधल्या माझ्या बंधू-भगिनींना राज्याच्या स्थापना दिनानिमित्त शुभेच्छा.सिक्कीममधल्या जनतेने विविध क्षेत्रात आपली विशिष्ट ओळख निर्माण केली असून देशाच्या प्रगतीत त्यांचे भरीव योगदान राहिले आहे. राज्यातल्या जनतेला प्रसन्नता आणि उत्तम आरोग्य लाभो अशी कामना त्यांनी ट्वीट संदेशात व्यक्त केली आहे.
कृषी आणि संलग्न क्षेत्रातील सहकार्यासाठी तैवान बरोबरच्या सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने कृषी आणि संलग्न क्षेत्रातील सहकार्यासाठी भारतातील तैपेई आर्थिक आणि सांस्कृतिक केंद्र आणि तैपेईमधील भारत तैपेई संघटना यांच्यातील सामंजस्य कराराला कार्योत्तर मंजुरी दिली. या कराराअंतर्गत, कृषी, बागायती, पशुपालन, मत्स्योद्योग, जलसंस्कृती आणि अन्नप्रक्रिया, जनुकीय संसाधने तसेच पर्यावरणीय शाश्वती या क्षेत्रांमध्ये सहकार्य पुरवले जाईल. या क्षेत्रांमधील सहकार्यासाठी दोन्ही देश आपापल्या देशातील खासगी क्षेत्राला प्रोत्साहित करतील. उभय देशांमधील सहकार्यामध्ये दौरे, माहिती आणि तंत्रज्ञानाचे आदान प्रदान, प्रशिक्षण आणि व्यापारातील अडथळे दूर करुन कृषी व्यापाराचा विस्तार यांचा समावेश आहे. या सामंजस्य कराराअंतर्गत, परस्पर हिताची प्राधान्य क्षेत्रे निवडण्यासाठी एक संयुक्त कृती समिती स्थापन केली जाईल, जी अनेक उपक्रमांच्या प्रगतीचा पाठपुरावा करेल. सुरुवातीला पाच वर्षांसाठी सामंजस्य करार केला जाईल आणि दोन्ही देशांची इच्छा असल्यास आणखी पाच वर्षांसाठी त्याचे आपोआप नुतनीकरण केले जाईल.
पंतप्रधानांचा गुजरात दौरा: सौराष्ट्र नर्मदा जलसिंचन प्रकल्पाचा प्रारंभ

पंतप्रधान नरेंद्र मोदी यांनी आज सौराष्ट्र नर्मदा जलसिंचन प्रकल्पाच्या कामाचा आज प्रारंभ केला. गुजरातमधील सनसोरा या गावात झालेल्या एका कार्यक्रमात मोदी यांनी प्रकल्पाच्या स्मृतिफलकाचे अनावरण केले. यावेळी पंतप्रधानांनी एजेआय-3 धरणाच्या स्थानाला भेट देऊन धरणातून सोडल्या जाणाऱ्या पाण्याची पाहणी केली. यावेळी मोठ्या संख्येने नागरिक उपस्थित होते. शेतकऱ्यांच्या दृष्टीने पाण्याचा प्रश्न अतिशय महत्त्वाचा आहे हे लक्षात घेऊन गुजरातचे मुख्यमंत्री म्हणून कार्यरत असताना जनसंवर्धनाची कामे केल्यामुळे त्याचा फायदा आता दिसून येत असून भूमी अंतर्गत जलस्तर वाढत आहे, असे पंतप्रधान यावेळी म्हणाले. कच्छसारख्या वालुकामय प्रदेशात जवानांनाही पुरेसे पाणी मिळणे अवघड असे, मात्र आता परिस्थिती पूर्ण बदलली आहे, असेही मोदी यावेळी म्हणाले. सौराष्ट्र आणि परिसराच्या दृष्टीने हा जलसिंचन प्रकल्प अतिशय महत्त्वपूर्ण आहे, असे सांगून सगळ्या क्षेत्रात जलसंवर्धनाचीही नितांत गरज आहे. सरकार शेतकऱ्यांच्या कल्याणासाठी कोणकोणत्या योजना राबवत आहे, याचाही उल्लेख पंतप्रधानांनी यावेळी केला. उज्ज्वला गॅस योजना, एलईडी दिवे यामुळे लोकांच्या आयुष्यात गुणात्मक फरक पडला असल्याचे मोदी यावेळी म्हणाले.